
AVIZ

asupra propunerii legislative privind asigurările sociale de sănătate 

În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind asigurările sociale de sănătate,  trimisă cu adresa nr. P.L.X- 410 din 28 iunie 2004, înregistrată  sub nr. 31/681 din 28.06. 2004.
Senatul a respins în şedinţa sa din 24 iunie 2004, propunerea legislativă sus-menţionată.


Camera Deputaţilor este Cameră decizională în cazul acestei iniţative legislative.
Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă în şedinţa din 2 februarie 2005.


Membrii comisiei au examinat propunerea  legislativă supusă avizării, expunerea de motive,  punctul de vedere al Guvernului transmis cu adresa nr. 1687 din 18.05.2004, precum  şi avizul favorabil al Consiliului Legislativ nr. 762 din 04.05.2004. Cu  acest prilej, membrii comisiei au constatat că prin această iniţiativă legislativă se propune un nou mod de organizare şi funcţionare a sistemului de asigurări sociale de sănătate, domeniu care este în prezent reglementat de Ordonanţa de Urgenţă a Guvernului nr. 150/2002, cu modificările şi completările ulterioare.  

În urma dezbaterilor, cu unanimitate de voturi, s-a hotărât respingerea propunerii legislative.

În raport de obiectul şi conţinutul său, propunerea legislativă face parte din categoria legilor organice.

